Ur manhua (sinaat neuze) eo Si loin et si proche…, manhua hir kentañ ar vanhuagaez (?) Xiao Bei.  Un istor iskis a vez kontet amañ. Ur studierez yaouank e Beijin a gej gant ur paotr yaouank a lâr bezañ he mab. Kalz archant zo gantañ neuze e profit ar plach yaouank evit prenañ ur bern traoù. He darempredoù gant he mignon hag he mignonezed a vez cheñchet abalamour dar paotr aloubus mañ. Tamm-ha-tamm e kompreno pegen emgerr eo ha pegen start  eo evit he mab, bet test eus he marv pa oa 8 vloaz ha chomet sachet dan oad-se.  Un istor faltaziek neuze, leun a varzhoniezh. Brav-tre eo an tresadennoù, al lechioù a zo labouret a-drugarez da skeudennoù, gant an urzhiataer.  Kavet m eus dedennus ouzhpenn gwelet tro spered yaouankizoù Beijin. Ul lusk buhez amerikan kenañ e seblantont kaout hag huñvreoù un tamm giz-kozh : ober studioù evit kaout ul labour mat ha neuze dimeziñ gant un den pinvidik. Bezañ evurus a zo gallout prenañ boued ha  dilhad. Ma…  Ur one-shot plijus-tre, heuliañ a rin labour an arzourez mañ dam soñj.